## L’IVAJ acull 46 alumnes nous per al curs acadèmic 2024/2025 en les seues residències juvenils d’estudiants

*** Les residències juvenils de l’IVAJ acullen cada curs 157 jóvens estudiants
* Es troben a Alacant, Castelló de la Plana i Benicarló, i inclouen allotjament i pensió completa**

L’Institut Valencià de la Joventut (IVAJ) ha resolt, a través de la seua publicació en el Diari Oficial de la Generalitat Valenciana (DOGV), la convocatòria de places per a jóvens estudiants en les seues residències juvenils que es troben en les localitats d’Alacant, Castelló de la Plana i Benicarló.

La convocatòria d’enguany ha aprovat la incorporació de 46 jóvens estudiants nous el curs acadèmic 2024/2025, que s’unixen als 111 estudiants ja residents en estes durant el curs anterior i que tenen la plaça assegurada per al curs nou.

A més, les persones jóvens sol·licitants que han obtingut plaça, segons arrepleguen les bases de la convocatòria, tenen de termini per a formalitzar la inscripció en la Secretaria de la residència de la plaça adjudicada des de l’endemà de la publicació en el DOGV d’esta resolució fins al 6 de setembre de 2024.

**Residències juvenils**

Les residències juvenils de l’IVAJ acullen cada curs 157 jóvens estudiants.

Actualment, la residència/alberg juvenil La Florida d’Alacant compta amb 59 places per a residents en habitacions individuals.

D’altra banda, la residència juvenil Mare de Déu del Lledó de Castelló de la Plana oferix 70 places en habitacions individuals i dobles.

I la residència juvenil Sant Crist de la Mar a Benicarló disposa de 28 places en habitacions dobles.

Les places d’estes tres residències inclouen allotjament i pensió completa.

Per a accedir a una plaça, els jóvens interessats han de tindre entre 14 i 30 anys i cursar estudis conduents a títols oficials impartits per les universitats de la Comunitat Valenciana, cicles formatius, ensenyances artístiques, de Secundària o Batxillerat.

També poden sol·licitar una plaça les persones jóvens que facen activitats esportives, culturals o similars.

**Preus molt avantatjosos**

El preu mensual varia des dels 306 euros per a una habitació doble en la residència juvenil Sant Crist de la Mar de Benicarló fins als 463,50 euros per a una habitació individual en la residència/alberg juvenil La Florida d’Alacant.

En este sentit, el director general de l’Institut Valencià de la Joventut, Vicente Ripoll, ha destacat que les residències juvenils de l’IVAJ “són un recurs molt valuós perquè les persones jóvens de la Comunitat Valenciana puguen cursar els estudis en municipis diferents del del seu lloc de residència habitual”.

Així mateix, Ripoll ha assenyalat que d’esta manera “s’afavorix la mobilitat de la joventut valenciana i es facilita que puga dur a terme els estudis que realment li interessa”.

Fecha: 30/08/2024